Tvö stór snjóflóð féllu með skömmu millibili á Flateyri á tólfta tímanum í gærkvöldi og eitt í Súgandafirði til móts við Suðureyri . Stúlka grófst undir öðru flóðinu á Flateyri og var grafin upp af björgunarsveitarmönnum . „ Hún var skelkuð og líka köld , “ segir Davíð Már Bjarnason , upplýsingafulltrúi Landsbjargar , í samtali við Fréttablaðið um stúlkuna sem var bjargað úr öðru flóðinu á Flateyri í nótt eftir að hafa verið föst undir því í rúman hálftíma . Flóðið féll á hús fjölskyldunnar . Móðir stúlkunnar ásamt tveimur ungum börnum komust út úr húsinu af sjálfsdáðum með því að klifra út um glugga en herbergi stúlkunnar fylltist af snjó . RÚV greinir frá því að með snjóflóðastöng hafi fundið rúm stúlkunnar og komið björgunarsveitum á sporið um hvar hún gæti verið . Björgunarsveitarmenn hafi grafið stúlkuna úr flóðinu , sem slapp án teljandi meiðsla , og var send með varðskipinu Þór til Ísafjarðar . Flóðin tvö sem féllu á Flateyri voru stór . Steinunn Guðný Einarsdóttir , íbúi á Flateyri , sem býr í Ólafstúni , efst í bænum og rétt við snjóflóðavarnargarðana , segir í samtali við fréttastofu RÚV að krafturinn í snjóflóðunum hafi verið svo mikill að drunur hafi heyrst um allan bæinn . Steinunn fékk símtal frá móður sinni um klukkan ellefu í kvöld um að brunaboðinn í bátnum þeirra væri farinn í gang . Maður Steinunnar var á leið út til að athuga hvað væri að „ þegar hann kemur hlaupandi niður og segist hafa heyrt svaka drunur og snjófjúk koma á eftir , “ segir Steinunn í samtalinu . Hann hafi rokið í gallann og út . Steinunn hringdi þá þegar í neyðarlínuna og var í sambandi við móður sína til þess að fá frekari fréttir . „ Við fáum svo fréttir af því að þetta sé búið að þurrka út höfnina og báturinn okkar og aðrir bátar séu bara horfnir , “ segir hún , en annað flóðið sem varnargarður beindi til sjávar steyptist niður í höfnina og sökkti nánast öllum flota bæjarins . Því er ljóst að tjónið er mikið . Maður Steinunnar var enn í útkalli ásamt öðrum björgunarsveitarmönnum á Flateyri þegar Steinunni fannst mikill hvellur skella á húsinu . „ Ég hringi náttúrulega í móðursýkiskasti í manninn minn og þeir fara þá strax af stað . Þeir voru þá niður frá þar sem hitt flóðið var , “ segir hún . Mikill viðbúnaður er á svæðinu vegna flóðanna og hefur neyðarástandi verið lýst yfir . Engra er saknað vegna flóðanna og er stefnt að því að opna fjöldahjálparmiðstöð á Flateyri .